**D ô v o d o v á s p r á v a**

1. **Všeobecná časť**

Návrh zákona, ktorým sa mení a dopĺňa zákon Národnej rady Slovenskej republiky č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov predkladajú na rokovanie Národnej rady Slovenskej republiky poslankyňa Národnej rady Slovenskej republiky Jana Bittó Cigániková a poslanec Národnej rady Slovenskej republiky Tomáš Szalay.

**Cieľom návrhu zákona je znovuzavedenie kompetencie Úradu pre dohľad nad zdravotnou starostlivosťou nariadiť zdravotnej poisťovni, aby predložila na schválenie ozdravný plán, ak výška vlastného imania zdravotnej poisťovne klesla pod minimálnu hodnotu základného imania stanoveného zákonom.**

Výsledkom bude zvýšenie zodpovednosti zdravotných poisťovní a zabezpečenie, aby všetky zdravotné poisťovne boli dlhodobo schopné uhrádzať zdravotnú starostlivosť svojim poistencom.

Predkladaný návrh zákona nemá vplyv na rozpočet verejnej správy, podnikateľské prostredie, nemá sociálne vplyvy, nemá vplyvy na informatizáciu spoločnosti ani vplyvy na životné prostredie. Návrh zákona taktiež nemá vplyv na služby verejnej správy pre občana ani na manželstvo, rodičovstvo a rodinu.

Návrh zákona je v súlade s ústavou, ústavnými zákonmi, nálezmi ústavného súdu, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi a súčasne je v súlade s právom Európskej únie.

1. **Osobitná časť**

**K Čl. I**

Navrhuje sa opätovne zaviesť jeden z kľúčových nástrojov Úradu pre dohľad nad zdravotnou starostlivosťou na kontrolu finančného zdravia zdravotných poisťovní, a to kompetenciu a zároveň povinnosť Úradu pre dohľad nad zdravotnou starostlivosťou nariadiť zdravotnej poisťovni, aby predložila na schválenie ozdravný plán, ak zdravotná poisťovňa vykazuje straty, v dôsledku ktorých výška vlastného imania zdravotnej poisťovne klesla pod minimálnu hodnotu základného imania podľa [§ 33 ods. 1 písm. a)](https://www.slov-lex.sk/pravne-predpisy/SK/ZZ/2004/581/20221231.html#paragraf-33.odsek-1.pismeno-a) zákona č. 581/2004 Z. z., tzn. pod hodnotu 16 600 000 eur.

**K čl. II**

Navrhuje sa účinnosť zákona od 1. marca 2024.